Техникалық ерекшелік: бөлінген серверді жалға алу
1. Көрсетілетін қызметтің атауы және мақсаты
Атауы: Қазақстан Республикасының аумағындағы деректерді өңдеу орталығында орналастыра отырып, бөлінген физикалық серверді жалға беру жөніндегі қызмет.
Мақсаты: Тапсырыс берушінің ресми интернет-ресурсын, дерекқорларды басқару жүйесін және корпоративтік электрондық поштасын гипервизордың басқаруындағы оқшауланған виртуалды машиналарда орналастыру.
Саны: 1 (бір) бөлінген сервер.
Бөлінген сервер деп барлық есептеу ресурстары тек Тапсырыс берушіге ғана берілетін және үшінші тұлғалардың ақпараттық ресурстарын орналастыру үшін пайдаланылмайтын физикалық сервер түсініледі.
2. Орналастыруға және ДӨО-ға қойылатын талаптар
1. Сервер және ақпараттың барлық тасығыштары физикалық тұрғыдан Қазақстан Республикасының аумағында орналасқан деректерді өңдеу орталығында (ДӨО) орналастырылады.
1. Тапсырыс беруші деректерін Қазақстан Республикасынан тыс жерде сақтауға, өңдеуге және резервтік көшіруге жол берілмейді.
1. ДӨО-ның электрмен жабдықталуы резервтелген: үздіксіз қуат көздері және кемінде 8 сағат дербес жұмыс істейтін дизель-генераторлық қондырғылар.
1. Салқындату жүйесі N+1 схемасынан төмен емес схема бойынша резервтелген.
1. Машиналық залдарды тәулік бойы күзету, бейнебақылау және оларға кіруді бақылау және басқару жүйесі.
1. Машиналық залдардағы автоматты газбен өрт сөндіру жүйесі.
1. ДӨО-ның сыртқы байланыс арналарын резервтеу: кемінде екі тәуелсіз байланыс операторы.
3. Сервердің техникалық сипаттамалары
Барлық сипаттамалар ең төменгі рұқсат етілген мәндер ретінде көрсетілген. Сипаттамалары көрсетілгендерден кем емес серверді ұсынуға жол беріледі.
	Параметр
	Ең төменгі талап

	Форм-фактор
	Тірекке (стойкаға) монтаждауға арналған серверлік класты серверлік платформа (үстел үсті ДК емес)

	Процессор
	Кемінде 6 физикалық ядро / 12 ағын, базалық жиілігі кемінде 2,4 ГГц, Turbo режиміндегі ең жоғары жиілігі кемінде 3,2 ГГц, процессор моделі 2019 жылдан ерте шығарылмаған, виртуализацияны аппараттық қолдау (Intel VT-x/VT-d немесе AMD-V/AMD-Vi)

	Жедел жад
	Қателерді түзету (ECC) мүмкіндігі бар кемінде 32 ГБ DDR4 немесе DDR5

	Жинақтағыштар
	RAID 1-ге біріктірілген серверлік класты кемінде 2 × 960 ГБ SSD NVMe

	RAID
	Аппараттық RAID-контроллер не бағдарламалық RAID-ты қолдау; істен шыққан дискіні деректерді жоғалтпай ауыстыру

	Қуат блоктары
	Тәуелсіз қуат желілеріне қосылған, ыстық ауыстыру мүмкіндігі бар 2 қуат блогы

	Желілік интерфейстер
	Кемінде 2 порт 1 Гбит/с Ethernet

	Қашықтан басқару
	KVM-over-IP және виртуалды тасығыштарды қосу функциялары бар бөлінген басқару интерфейсі (IPMI, iDRAC, iLO немесе баламасы)

	Резервтік қойма
	Қазақстан Республикасының аумағындағы ДӨО-да орналастырылған, Тапсырыс берушінің серверіне қорғалған хаттама (NFS, SMB, S3 немесе баламасы) бойынша қолжетімді, серверден бөлек, көлемі кемінде 2 ТБ резервтік көшірмелерге арналған қойма


Көлемнің негіздемесі: сайт және ДҚБЖ, әрқайсысы 15 ГБ болатын 40-қа дейін пошта жәшігі бар корпоративтік пошта (қазір 27, штаттың өсуін ескере отырып), кері прокси сервері және жаңартулар мен өсуге арналған ресурстар резерві. Резервтік қойма барлық виртуалды машиналардың 7 күнделікті және 4 апталық резервтік көшірмесін сақтауға есептелген.
4. Желілік талаптар
1. Серверді Интернет желісіне 1 Гбит/с порт арқылы 100 Мбит/с бөлінген (басқа клиенттермен бөлісілмейтін) өткізу жолағымен қосу.
1. Кіріс және шығыс трафик көлемі шектелмейді және қосымша тарифтелмейді.
1. Қызмет көрсетудің бүкіл мерзіміне кемінде 2 (екі) бөлінген статикалық жария IPv4-мекенжай.
1. Тапсырыс берушінің өтінімі бойынша әрбір бөлінген IPv4-мекенжай үшін кері DNS-жазбасын (PTR) 1 жұмыс күнінен аспайтын мерзімде баптау мүмкіндігі.
1. Веб-сервер мен пошта серверінің жұмысына қажетті порттарды (TCP 25, 80, 443, 465, 587, 993) бұғаттамау.
1. Желілік деңгейде «қызмет көрсетуден бас тарту» түріндегі таратылған шабуылдардан (DDoS) қосымша ақысыз базалық қорғау.
1. Серверді қашықтан басқару интерфейсі Интернет желісінен тікелей қолжетімсіз оқшауланған басқару желісіне қосылады; оған қол жеткізу VPN арқылы беріледі.
5. Қашықтан басқару және бағдарламалық қамтамасыз ету
1. Тапсырыс берушіге серверге толық әкімшілік құқықтар (root) беріледі.
1. Тапсырыс берушіге қашықтан басқару интерфейсіне тәулік бойы қолжетімділік мынадай функциялармен беріледі: серверді қосу, өшіру және қайта іске қосу; KVM-over-IP консолі; операциялық жүйені орнату үшін ISO-бейнелерді қосу.
1. Тапсырыс берушінің өтінімі бойынша Өнім беруші ашық бастапқы кодты KVM негізіндегі гипервизорды (Proxmox VE немесе баламасы) орнатады не Тапсырыс беруші өз бетінше орнатуы үшін алдын ала орнатылған БҚ-сыз серверді ұсынады.
1. Өнім беруші Тапсырыс берушінің жазбаша келісімінсіз серверге мониторинг агенттерін, қашықтан қол жеткізу құралдарын және өзге де БҚ-ны орнатпайды.
1. Гипервизорды, виртуалды машиналарды және қолданбалы БҚ-ны орнатуды, баптауды және сүйемелдеуді Тапсырыс беруші өз бетінше жүзеге асырады.
6. Ақпараттық қауіпсіздік
1. Өнім беруші Қазақстан Республикасы Үкіметінің № 832 қаулысымен бекітілген Ақпараттық-коммуникациялық технологиялар және ақпараттық қауіпсіздікті қамтамасыз ету саласындағы бірыңғай талаптардың ДӨО инфрақұрылымына қатысты бөлігінде сақталуын қамтамасыз етеді.
1. Өнім берушінің Тапсырыс берушінің деректеріне, операциялық жүйесіне және виртуалды машиналарына қол жеткізу мүмкіндігі жоқ. Серверге қол жеткізуге Тапсырыс берушінің өтінімі бойынша жұмыстарды орындау немесе Тапсырыс берушіні хабардар ете отырып аппараттық ақауды жою үшін ғана жол беріледі.
1. Өнім беруші қызмет көрсету барысында өзіне белгілі болған Тапсырыс беруші, оның ресурстары мен деректері туралы мәліметтерді жария етпеуге міндеттенеді.
1. Ақаулы жинақтағышты ауыстырған кезде алынған тасығыш Тапсырыс берушіге беріледі не акт жасала отырып жойылады. Тасығыштарды үшінші тұлғаларға беруге жол берілмейді.
1. Қызмет көрсету мерзімі аяқталғаннан кейін Өнім беруші акт жасай отырып, сервердің барлық тасығыштарындағы деректерді кепілдендірілген түрде жояды.
1. Өнім беруші серверге физикалық қол жеткізу журналын жүргізеді және Тапсырыс берушінің сұрауы бойынша одан үзінді көшірме ұсынады.
7. Қызмет көрсету деңгейі (SLA) және қолдау
	Көрсеткіш
	Талап

	Сервердің және желілік қосылымның қолжетімділігі
	Күнтізбелік айда кемінде 99,8%

	Техникалық қолдау
	Тәулік бойы, аптасына 7 күн, қазақ және орыс тілдерінде, телефон және электрондық пошта арқылы

	Өтінішке әрекет ету уақыты
	1 сағаттан аспайды

	Ақаулы құрамдас бөлікті (диск, қуат блогы, жад) ауыстыру
	Өтініш берілген сәттен бастап 4 сағаттан аспайды

	Жөндеу мүмкін болмаған кезде серверді ауыстыру
	Тапсырыс берушінің жинақтағыштарын ауыстыра отырып, 24 сағаттан аспайды

	Жоспарлы жұмыстар
	Тапсырыс берушіні кемінде 3 жұмыс күні бұрын хабардар ету


Қолжетімділіктің рұқсат етілген деңгейінен асатын әрбір тоқтап тұру сағаты үшін тиісті айдағы қызмет құны тоқтап тұру уақытына барабар азайтылады.
8. Қызмет көрсету және қабылдау мерзімдері мен тәртібі
1. Өнім беруші шарт жасалған күннен бастап 3 (үш) жұмыс күні ішінде серверді жұмысқа қабілетті күйде ұсынады.
1. Серверді ұсыну кезінде Өнім беруші Тапсырыс берушіге мыналарды береді: бөлінген IPv4-мекенжайлар, қашықтан басқару интерфейсіне қол жеткізу деректемелері, сервердің нақты конфигурациясы (процессор моделі, жад көлемі, жинақтағыштардың модельдері мен көлемдері).
1. Тапсырыс беруші 2 (екі) жұмыс күні ішінде конфигурацияның 3-бөлім талаптарына сәйкестігін тексереді. Сәйкес келген жағдайда тараптар қызмет көрсетудің басталғаны туралы актіге қол қояды. Сәйкес келмеген жағдайда Өнім беруші ескертулерді өз есебінен жояды.
1. Қызмет күнтізбелік ай үшін тараптар қол қойған көрсетілген қызметтер актісі негізінде ай сайын төленеді.
1. Қызмет көрсету мерзімі қызмет көрсетудің басталғаны туралы актіге қол қойылған күннен бастап есептеледі.
Қызмет құны ҚҚС ескеріле отырып теңгемен көрсетіледі және қызмет көрсетудің бүкіл мерзіміне тіркеледі. Оған мыналар кіреді: серверді жалға алу, резервтік қойма, бөлінген IPv4-мекенжайлар, интернет-трафик, техникалық қолдау және DDoS-тан қорғау. Шетел валюталары бағамының ауытқуына байланысты құнды өзгертуге жол берілмейді.
9. Өнім берушіге қойылатын талаптар
1. Өнім беруші Қазақстан Республикасының резиденті болып табылады.
1. Өнім беруші ДӨО-ның иесі болып табылады не қызмет көрсетудің бүкіл мерзіміне қолданылатын шарт негізінде оны пайдалану құқығына ие (шарттың немесе өзге құжаттың көшірмесімен расталады).
1. Өнім берушінің бөлінген серверлерді жалға беру қызметтерін көрсету тәжірибесі кемінде 1 (бір) жыл.
1. Егер осы қызметке ұлттық режимнен алып қою белгіленген болса, өнім беруші сатып алу қағидаларына сәйкес қазақстандық тауар өндірушілердің тізілімінде не сенімді бағдарламалық қамтамасыз ету мен электрондық өнеркәсіп өнімдерінің тізілімінде тұруға тиіс.
1. Серверді Қазақстан Республикасынан тыс жерде орналастыруға және оған қызмет көрсетуге бірлесіп орындаушыларды тартуға жол берілмейді.
